Meddelelse fra Kommissionen om anvendelse på legetøj til knaldhætter af de procedurer for overensstemmelsesvurdering, der er fastsat i direktiv

(1999/C 259/05)

(EØS-relevant tekst)

Meddelelsen henviser til artikel 5 og 10 i direktiv 88/378/EØF (sikkerhedskrav til legetøj), herefter benævnt direktivet, med henblik på at præcisere, hvilke kriterier der bør følges ved vurdering af, om legetøj til knaldhætter er i overensstemmelse med direktivet.

Det er Kommissionens opfattelse, at den grænseværdi for spidsværdien af lufttrykniveauet fra legetøj til knaldhætter, der er fastsat i den harmoniserede standard EN 71-1:1998 "Legetøj - Sikkerhedsskrav - Del 1: Mekaniske og fysiske egenskaber" (herefter benævnt standarden), paragraf 4.20, litra d), for en periode på tre år, efter at standarden er blevet tilgængelig, ikke vil kunne garantere sikkerheden af det pågældende legetøj ved anvendelse til det beregnede formål, når der tages hensyn til, at de fastsatte afstande fra støjkilden ligger meget tæt på den situation, som børn under mest ugunstige omstændigheder vil befinde sig i. Den fastsatte maksimalgrænseværdi er 140 decibel målt i en afstand af 50 cm, hvilket svarer til 150-160 decibel ved en afstand på 2,5 cm. I betragtning af børns sædvanlige adfærd kan det med rimelighed forventes, at det pågældende legetøj, der er beregnet til knaldhætter, vil blive anvendt i nærheden af øret, og at man derfor ikke kan udelukke fare for akutte høreskader som følge af eksponering af øret for selv meget kortvarige spidsværdilydtryk.

Derfor blev det besluttet ved Kommissionens beslutning af 20. juli 1999, at offentliggørelsen i De Europæiske Fællesskabers Tidende af henvisningen til standarden som led i gennemførelsen af direktivet skulle være ledsaget af en advarsel om, at den i paragraf 4.20, litra d) nævnte spidsværdi for lydtrykniveautet fra legetøj beregnet til knaldhætter, ikke var omfattet deraf.

Ifølge artikel 5 i direktivet formodes det, at de væsentlige sikkerhedskrav i direktivet er opfyldt, når legetøjet på grundlag af fabrikantens erklæring opfylder de nationale standarder, som implementerer harmoniserede standarder, hvortil der er offentliggjort en henvisning i De Europæiske Fællesskabers Tidende; derimod opfylder legetøj, på hvilket fabrikanten ikke eller kun delvis har anvendt de nævnte standarder, eller for hvilket disse standarder ikke findes, de væsentlige krav, når et organ, der er godkendt i overensstemmelse med proceduren i direktivets artikel 10, har udstedt en EF-typeattest for det.

Efter offentliggørelsen af henvisningen til standarden i De Europæiske Fællesskabers Tidende og indtil datoen for tilbagetrækningen af den tidligere udgave fra 1988, dvs. den 31. januar 2001, kan fabrikanterne påberåbe sig formodning om overensstemmelse ved at anvende enten den nye udgave eller den tidligere udgave af standarden.

For så vidt angår legetøj beregnet til knaldhætter, bør situationen dog vurderes i lyset af beslutning af 20. juli 1999 og artikel 5 i direktivet. Beslutningen indbærer, at fabrikanterne af sådant legetøj ikke kan påberåbe sig formodning om overensstemmelse med 1998-udgaven af standarden med hensyn til kravene til lydtryk.

De kan heller ikke påberåbe sig en erklæring om overensstemmelse med 1988-udgaven af standarden, da den ikke fastsætter forskrifter for lydemissioner. Så længe der ikke findes nogen harmoniseret standard, vil fabrikanter af legetøj beregnet til knaldhætter i hendhold til artikel 5 i direktivet derfor have pligt til at lade deres produkter underkaste en EF-typeafprøvning som omhandlet i direktivets artikel 10.

Denne afprøvning vedrører alle sikkerhedsaspekter ved det pågældende legetøj. For spidsværdien af lydtrykniveauet skal det godkendte organ efter reglerne i direktivets artikel 10, stk. 3, som et minimumskrav kontrollere, at den fastsatte grænseværdi på 140 decibel ikke overstiges, idet der også tages hensyn til, at børnene vil kunne anvende legetøjet under de mest ugunstige omstændigheder. For så vidt angår andre elementer end støj, skal afprøvningen efterprøve, om fabrikanten har anvendt standarden korrekt, når han har gjort brug af de harmoniserede standarder, der er omhandlet i direktivets artikel 5.